
ПРАВИЛНИК
ЗА ПРЕДОСТАВЯНЕ НА СРЕДСТВАТА ОТ ФОНД „ИН ВИТРО” НА СЕМЕЙСТВА И ЛИЦА, ЖИВЕЕЩИ НА СЕМЕЙНИ НАЧАЛА  С РЕПРОДУКТИВНИ ПРОБЛЕМИ, ЖИТEЛИ НА ОБЩИНА ЗЛАТОГРАД
 
ГЛАВА ПЪРВА
ОБЩИ ПОЛОЖЕНИЯ

Чл. 1. С този правилник се определят реда, условията и процедурите на финансово подпомагане на семейства и лица, живеещи на семейни начала,   с репродуктивни проблеми, жители на Община Златоград, със средства, предвидени в Бюджета на Община Златоград.
Чл. 2. Средствата, предвидени за финансовото подпомагане на процедурите се гласуват всяка календарна година с Бюджета на Община Златоград, по предложение на определената Комисия по този правилник.
Чл. 3. (1) Със средства, предвидени в Бюджета на Община Златоград, се финансират лица, страдащи от безплодие, лечимо преди всичко с методите на АРТ и по–конкретно чрез ‘‘ин витро oплождане”, при наличие на следните индикации:
1. Безплодие с неизяснена чрез конвенционалните диагностични методи етиология.
2. Ендометриоза, засягаща анексите и свързана с безплодието.
3. Тубарен стерилитет при жената (МКБ – Х : N 97.1), доказан лапароскопски:
а) липса на маточни тръби двустранно (оперативно отстранени)
б) едностранна липса на маточна тръба с контралатерална непроходимост или стеноза
в) двустранна непроходимост на маточните тръби (вкл. след стерилизация)
г) едностранна непроходимост с контралатерална стеноза
д) двустранна интерстициална или истмична стеноза
е) състояние след пластика на маточните тръби, най-малко 12 месеца след пластика, при положение, че не е настъпвала вътрематочна бременност.
4. Стерилитет при жената, свързан с липсата на овулация поради LUFS.
5. Стерилитет свързан с мъжки фактор (МКБ – Х : N 97.4)
(2) Със средствата предвидени в Бюджета на Община Златоград се финансират:
1. Контролирана oвариална хиперстимулация (КОХС) с един или повече от един от следните лекарствени продукти (по групи):
а) аналози на гонадолибералина (агонисти или антагонисти)
б) гонадотропни хормони (уринарни или рекомбинантни)
в) други (за лутеална поддръжака) – стероиди и/или хорионгонадотропин
2. АРТ методи (ин витро методики):
а) фоликулна пункция под ехографски контрол
б) класическо ин витро оплождане
в) оплождане чрез ICSI
г) ембриотрансфер
д) инсеминации от партньора или дарител
е) ин витро матурация
ж) тестикуларна и/или епидидимална биопсия (TeSE, PISA, MISA)
з) контрол на стимулационния процес чрез ехографски и хормонални изследвания.
3. подготовка за стимулационния процес чрез операции за жената и/или мъжа
4. консултации и прегледи при специалисти по акушерство и гинекология и тесни специалисти работещи в областта на репродуктивното здраве, медицинска генетика, имунология, урология, андрология и други подобни специалисти.

(3) Със средствата, предвидени в Бюджета на Община Златоград, се финансират и следните изследвания:
1.  спермален анализ
2.  изследване за трансмисивни инфекции
3.  хормонални – преди КОХС
4.  други специфични изследвания (генетични, имунологични и др.)
5.  ембриоредукция
6. предимплантационна генетична диагностика или скрининг (PGD/PGS)
7.  овоцитна донация
8.  ембриодонация
9.  GIFT, ZIFT и други подобни
(4) Лекарствените продукти, финансирани със средства по този Правилник следва да са включени в позитивния лекарствен списък и се осигуряват по реда на чл.207, ал 1, т. 5 от Закона за лекарствените продукти в хуманната медицина.

ГЛАВА ВТОРА
КРИТЕРИЙ ЗА ФИНАНСОВО ПОДПОМАГАНЕ
НА НУЖДАЕЩИТЕ СЕ ЗА ИЗВЪРШВАНЕ НА ДЕЙНОСТИ ПО
АСИСТИРАНА РЕПРОДУКЦИЯ ПРИ СЕМЕЙСТВА И ЛИЦА, ЖИВЕЕЩИ НА СЕМЕЙНИ НАЧАЛА С БЕЗПЛОДИЕ, ЛЕЧИМО ПРЕДИ ВСИЧКО С МЕТОДИТЕ НА APT.
ДОКУМЕНТИ ПОКАЗВАЩИ НЕОБХОДИМОСТ ОТ ЛЕЧЕНИЕ С APT ПРОЦЕДУРИ
 
Чл. 4. Кандидатите за финансово подпомагане на дейности по асистирана репродукция за лица с безплодие, лечимо преди всичко с методите на APT, трябва да отговарят на следните критерии:
1. Да са български граждани, притежаващи адресна регистрация в Община Златоград и жители на Община Златоград през последните три години. 
2. Да нямат задължение към Община Златоград.
3. Да са здравно осигурени.
4.Всеки от кандидатите трябва да е пълнолетен.
5. Да няма поставени под запрещение
6.Да са семейни двойки или  лица, живеещи на семейни начала,   регистрирани по смисъла на Семейния кодекс като фактическо съжителство.
7. Да е налице доказан стерилитет (независимо с женски и/или с мъжки фактор), лечим единствено с методите APT и по-конктерно IVF или ICSI. Удостоверяването се извършва с медицински документи: епикризи, етапни епикризи, медицински картони, стимулационни протоколи, удостоверения от клиники, с отразяване факта на лечението на пациентите при тях и извършените манипулации. При нужда, комисията може да изиска допълнителни удостоверения и данни от медицинските заведения, както и да извършва проверки и запитвания.
8. Кандидатстващи за финансиране по програмата, да съответства на Наредба № 28 на Министерството на Здравеопазването.
Чл. 5. Кандидатстването за финансово подпомагане на „ин-витро“ процедури на семейства и  лица, живеещи на семейни начала,  с репродуктивни проблеми, живущи на територията на Община Златоград, със средства, предвидени в Бюджета на Общината, е за един опит в рамките на една  календарна година. 
Чл. 6. Средствата, отпуснати на едно семейство/ лица, живеещи на семейни начала,  за финансово подпомагане, се определят индивидуално и  са в размер до 2000 лв. на заявител. 
				
ГЛАВА ТРЕТА
ПРОЦЕДУРА ЗА ФИНАНСОВО ПОДПОМАГАНЕ

Чл.7 Необходими документи, представени към  заявление   по  образец, изготвен от определената с настоящия правилник комисия и се придружава от:
1. Копие от личната карта, заверено от заявителя с гриф „Вярно с оригинала“
2. Копие от удостоверение за сключен граждански брак, заверено от заявителя с гриф „Вярно с оригинала“, а за лица, живеещи на семейни начала,  във фактическо съжителство – с нарочна декларация.
3.  Декларация, удостоверяваща липсата на кръвно родство по права линия и по съребрена линия до четвърта степен между заявителката и нейния партньор по образец.
4. Декларация от съпруга (партньора) на заявителката, че не е поставен под запрещение;
5. Декларация за съгласие за обработване, използване и съхранение на личните данни на заявителя от членовете на Комисията. 
6.Документи, издадени от съответния орган, че няма задължения към Община  и данъчни задължения към Държавата;
7. Медицинска документация, удостоверяваща наличие на индикация:
а) епикризи и/или етапни епикризи;
б) документи за извършване на един или повече от следните методи: ХСГ и/или лапароскопия, и/или лапаротомия, като ехографското изследване не е доказателствен метод;
в) документи за извършване на 2 или повече спермални анализа, последния, от които е извършен не повече от 6 месеца преди подаване на заявлението. Ползват се критериите на Световната здравна организация (СЗО) за нормоспермия, като е желателно поне едно от изследванията да е със спермолоогия, оценена по критериите на Крюгер;
г) при липса на овулация поради LUFS, документи относно поне 2 цикала с ехографски разчитания и снимки.
д) при неизяснен стерилитет - документи, доказващи данни за безплодие в период от поне 2 години, лекувано чрез конвенционални методи, включително с реализирани поне 2 цикъла с вътрематочни инсеминации.
Чл. 8. Входираните искания за финансовото подпомагане на процедурите по този правилник се разглеждат от членовете на Комисия по Разпределение на средства „Ин Витро” към Общински съвет – Златоград за съответната година.
Чл. 9. (1)   Комисията по този Правилник се избира от Общински съвет като нейният състав е петчленен.
           (2)  Комисията има следните функции в изпълнение на правомощията си:
1. Разглежда, одобрява искания и изготвя предложения до Общински съвет – Златоград за финансово подпомагане на български граждани ( семейства и лица, живеещи на семейни начала,  ), живущи на територията на Община Златоград, за извършване на дейности по асистирана репродукция или безплодие, лечимо преди всички с методите на APT и по-конкретно чрез ин-витро оплождане;
2. Дава методически указания относно процедурите по отпускане и разходване на финансовите средства за асистирана репродукция, представени в Бюджет на Община Златоград по предложение на комисията към Общински съвет – Златоград;
3. Осъществява контрол за спазване на критериите и условията за придобиване на права за ползване на средствата за извършване на дейности по асистирана репродукция.
Чл. 10. Комисията обявява решението на Общински съвет  - Златоград за финансово подпомагане на процедури ин – витро на семейства и лица, живеещи на семейни начала,   с репродуктивни проблеми, живущи на територията на Община Златоград,  критериите, срока и мястото за прием на документите на интернет страницата на Община Златоград, в Деловодството на Общинският съвет - Златоград и на информационното табло в сградата на Община Златоград. 
Чл. 11. Председателят на комисията, обявява в сайта на Община Златоград и Деловодството на Общински съвет - Златоград - часа, мястото и графика на заседанията на комисията. Срокът за обявяване на първото заседание не следва да бъде по-голям от 1 месец от изтичане на срока за прием на документи.
Чл. 12. (1) Заседанията на комисията са редовни при присъствие на повече от половината от нейните членове.
(2) Заседанията на комисията са закрити.
(3) Становищата за одобряване на кандидатите за финансово подпомагане се взимат с мнозинство от присъстващите, при явно гласуване.
Чл. 13. (1) С цел подпомагане на дейността на комисията, с право на съвещателен глас могат да участват и се допускат представители на юридически лица с нестопанска цел, защитаващи правата на пациентите в областта на асистираната репродукция.
(2) При преценка и при необходимост в работата на комисията могат да участват и вещи лица – медицински специалисти, с призната специалност „Акушерство и гинекология“ и по възможност с допълнителна квалификация или опит в областта на асистираната репродукция или стерилитета. При необходимост могат да участват и се допускат и други специалисти по конкретни случаи.
Чл. 14. (1) За всеки от кандидатите се изготвя преписка по заявленията, включени в дневния ред на заседанието.
(2) Преписката се изготвя и представя на комисията от нейн член, определен от Председателя на комисията.
Чл. 15.  Комисията има право да поиска допълнителна информация и уточнения по подадените документи при необходимост, за което уведомява кандидатите в 3 – дневен срок от  заседанията си, като има дава срок, не по-голям от месец да представят необходимата информация.
Чл. 16. Комисията  дава персонално становище по всяка преписка за отпускане на средства за извършване на асистирана репродукция  въз основа на комплексна оценка, което съдържа предложение за одобряване или неодобряване на заявителя и е изготвено за всеки конкретен случай.
Чл. 17. (1) За всяко заседание се изготвя протокол, който съдържа разгледаните заявления, решението по чл. 11, ал. 3 и резултатите от гласуването. Протоколът се подписва от присъстващите членове на комисията.
(2) Протоколът отразява персоналното становище, касаещо лицето, посочения адрес и размера на сумата, подлежаща на отпускане.
Чл. 18. Всеки заявител може да получи достъп до протокола на комисията и становището по неговата индивидуална преписка.
Чл. 19. В тридневен срок, след разглеждане на всички преписки и приключване на заседанията, комисията изготвя предложение до Общински съвет – Златоград със списък на одобрените кандидати.
Чл. 20. Предложението със списъка на одобрените кандидати, както и размера на сумата, подлежаща на отпускане, се гласува от Общински съвет – Златоград /закрито заседание/, с предложение, изготвено от Председателя на комисията.
Чл. 21. (1) Одобрената парична сума се отпуска в рамките на съответната бюджетна година след влизане в сила на решението на Общински съвет – Златоград, с което се приема бюджетът на община Златоград, след получаване и отчитане на първичен счетоводен документ и медицински документ за издадено разрешение за извършване на медицински дейности, свързани с репродуктивното здраве.
 (2) Заявителят предоставя оригинална фактура, съдържаща описание и стойност на извършените дейности, медицински изследвания, лекарствени продукти, придружени със съответната медицинска документация.
(3) Средствата по ал. 1 се заплащат в срок до един месец след представяне на документите по ал. 2, чрез банков превод в левове по посочена банкова сметка на заявителя.
Чл.22. При настъпване на бременност, подпомогнатите лица са длъжни да предоставят информация на комисията като поставяне на основа за стратегическо проучване и данни.

ГЛАВА ЧЕТВЪРТА
КОНФИДЕНЦИАЛНОСТ НА ДАННИ И ИНФОРМАЦИЯ
 
Чл. 23. Членовете на комисията, лицата по чл.13 от настоящия правилник, както и служителите на общинската администрация нямат право да разгласяват факти и обстоятелства, които са им станали известни в хода на тяхната дейност.

ГЛАВА ПЕТА
ПРЕХОДНИ И ЗАКЛЮЧИТЕЛНИ РАЗПОРЕДБИ
 
§ 1. Правилникът за предоставяне на средствата от фонд „Ин витро” на семейства и лица, живеещи на семейни начала с репродуктивни проблеми, жители на община Златоград, приет с Решение № Ж 205 от 06.06.2016 г., по Протокол № 13 от редовно заседание на Общински съвет Златоград, влиза в сила от 01.07.2016 г.
.

Емилия Кръстева
Председател на Общински съвет 
на Община Златоград

Светла Чаушева,
Мл. експерт „Канцелария ОбС”

